Kitba ta' Brynoy Bartolo – Segretarja Ġenerali FŻL F'dawn l-aħħar ġranet id-diskussjoni fuq fomm kulħadd kienet dik tal-morning after pill. Dan wara li grupp ta' nisa ressqu protest ġudizjarju quddiem il-Qorti ta' Malta li fih talbu li tiġi liċenzjata u rregolata l-morning after pill f'pajjiżna. Dan hekk kif Malta rrattifikat konvenzjonijiet, fosthom il-Konvenzjoni dwar l-eliminazzjoni tad-diskriminazzjoni kontra l-mara, li jagħtu dritt lill-mara tippjana l-familja tagħha. Iżda, minħabba n-nuqqas ta' aċċess għall-morning after pill, dan ma jistax iseħħ. Konsegwentament, kienu bosta organizzazzjonijiet u individwi li esprimew l-opinjoni tagħhom kontra jew favur dan il-kontraċettiv. Lil hinn minn jekk hux kontra jew favur l-użu tal-morning after pill, wieħed jinnota l-bżonn kbir ta' edukazzjoni dwar is-saħħa sesswali u riproduttiva inġenerali. Huwa minnu li dan is-suġġett jiġi mgħallem fl-iskejjel sekondarji waqt il-PSCD jew ix-Xjenza, iżda jidher ċar li mhux biżżejjed. Mill-kummenti ta' diversi individwi jidher li m'hawnx biżżejjed informazzjoni dwar dan is-suġġett. Barra minn hekk, għadu ttrattat bħala tabù u għalhekk għandu jkun hemm aktar għarfien saħansitra minn etajiet aktar żgħar. Anke l-Forum Żgħażagħ Laburisti saħaq fuq dan il-punt kruċjali fi stqarrija li ħarġet ftit jiem ilu, iżda huwa importanti li dan it-tagħlim isir b'mod li l-istudent janalizza l-fatti u jkun kapaċi jasal għal konkluzjoni hu dwar is-suġġett. Għaldaqstant, l-informazzjoni li tingħata lill-pubbliku għandha tkun waħda veritiera u riċerkata. M'għandhiex tkun waħda qarrieqa jew immirata biex tnissel biża' fil-pubbliku. Fost dawn il-kummenti qarrieqa nsibu kummenti li l-morning after pill hi abbortiva; kumment li ġie anke nnegat mill-Prof. Serracino Inglott, Chairman tal-Awtorità tal-Mediċini. Hawnhekk tidħol responsabbiltà tal-organizzazzjonijiet u għaqdiet li joħorġu stqarrijiet u jitkellmu fuq dan is-suġġett fil-pubbliku. Ir-rwol ta' dawn għandu jkun li jqassmu argumenti riċerkati u mhux jippruvaw ipinġu sitwazzjoni differenti milli verament hi b'referenza għal informazzjoni li ħadd ma jkun jaf minn fejn inkisbet. Għandha tiġi rrispettata l-intelliġenza tal-poplu li m'għadux jemmen lil kull min jipprova jbeżża' bil-babaw. Barra minn hekk, fl-2016 filwaqt li Malta kellu jsir dan il-protest ġudizzjarju biex titqajjem diskussjoni fuq il-morning after pill, f'pajjiżi oħra Ewropej dan il-kontraċettiv jinxtara over the counter mill-ispiżeriji. Dan ikompli juri biċ-ċar kemm dawn is-suġġetti għandhom jiġu aktar diskussi b'mod apert u analitiku. Diversi argumenti kontra l-morning after pill huma bbażati fuq il-moralità. Filwaqt li għandha tiġi rrispettata l-moralità ta' kull individwu, l-istess moralità m'għandhiex tkun użata b'konvenjenza. Ġaladarba l-morning after pill tkun għall-bejgħ fl-ispiżeriji, l-użu tagħha mhu ħa jkun impost fuq ħadd, iżda sempliċiment tkun aċċessibbli għal min irid jużaha bħala kontraċettiv. Huwa għalhekk li l-moralità m'għandhiex isservi ta' impediment fuq id-drittijiet tal-mara. Għalhekk li nerġa' nisħaq fuq l-importanza ta' edukazzjoni ħolistika f'dan il-qasam sabiex kull individwu jkun kapaċi jasal għall-aħjar deċiżjoni għalih. Il-libertà mhix kollox u għalhekk l-informazzjoni u t-tagħlim għandhom jgħinu lill-individwu jagħrfu x'inhuma l-obbligi tiegħu wkoll. Madankollu, irid ikollna soċjetà li taħdem favur il-libertà ta' kull indivdwu u li tirrispetta din l-istess libertà.